Мара Белчева
Недейте буди моите надежди…

chitanka.info

Недейте буди моите надежди:

те будни пак ще искат да заспят.

Че тежка зима клоните овежда,

и стволите настръхнали мълчат

като оная върволица черна…

Отвред й маха с ледени ръце

планинската виявица вечерна;

и в раните на нейното сърце

като надгробни някакви прелюдий

небето и земята й гласят…

Недейте моите надежди буди:

те будни пак ще искат да заспят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.